Diari Oficial de la Generalitat Valenciana


Sumari del DOGV 5483, del 03-04-2007 (2007/4295)

DECRET 4/2007, de 2 d'abril, del president de la Generalitat, de dissolució de Les Corts i convocatòria d'eleccions a estes.
----------------------------------------------------------------------------------------------------------------------------

### Dades del document

Número de DOGV
:   5483

Data del DOGV
:   03-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/4295


Data del document
:   02-04-2007

Organisme emissor
:   Presidència de la Generalitat

Tipus de document
:   Decret

Descriptors 

:   * Corts Valencianes
    * dissolució del Parlament
    * eleccions regionals
    * legislació
    * Parlament regional

D'acord amb els articles 23.4 de l'Estatut d'Autonomia de la Comunitat Valenciana i 42.3 de la Llei Orgànica 5/1985, de 19 de juny, del Règim Electoral General, procedix la dissolució de Les Corts i la convocatòria d'eleccions a estes perquè se celebren el dia 27 de maig de 2007.  
L'article 59 de la Llei de la Generalitat 5/1983, de 30 de desembre, del Consell, en la redacció que en fa la Llei de la Generalitat 12/2007, de 20 de març, disposa que "en el decret de convocatòria s'especificarà el nombre de diputats a elegir en cada circumscripció, de manera que el nombre total de diputats a elegir siga 99 o el superior que, si és el cas, establisca la Llei Electoral Valenciana, duració de la campanya electoral, dia de la votació, així com el lloc, dia i hora de constitució de Les Corts".  
Per la seua banda, la Llei de la Generalitat 1/1987, de 31 de març, Electoral Valenciana, no establix un nombre de diputats superior a 99, ja que el seu article 11.1 fixa el nombre esmentat en 89, i este concret precepte ha sigut tàcitament derogat per la Llei Orgànica 1/2006, d'10 d'abril, de Reforma de l'Estatut d'Autonomia de la Comunitat Valenciana, de manera que el vigent article 23.1 del dit Estatut establix que "Les Corts estaran constituïdes per un nombre de diputats i diputades no inferior a 99".  
En compliment estricte de les anteriors normes legals, procedix fixar en 99 el nombre de diputats i diputades a elegir en les pròximes eleccions a Les Corts, els quals es distribuïxen entre les circumscripcions electorals provincials en els termes que es preveu en els apartats 2 a 4 de l'article 11 de la Llei Electoral Valenciana, i prenent com a referència les xifres de població oficials a la data d'esta convocatòria, que són les fixades pel Reial Decret 1.627/2006, de 29 de desembre, pel qual es declaren oficials les xifres de població resultants de la revisió del padró municipal referides a l'1 de gener de 2006.  
Per això, de conformitat amb el que s'ha establit en els articles 12.1.m) i 59 de la Llei del Consell, i fent ús de les facultats conferides per l'article 14 de la Llei Electoral Valenciana, amb la deliberació prèvia del Consell en la seua reunió del dia 30 de març de 2007,  
DECRETE  
Article 1  
Queden dissoltes Les Corts elegides el dia 25 de maig de 2003.  
Article 2  
Es convoquen eleccions a Les Corts, que tindran lloc el dia 27 de maig de 2007.  
Article 3  
De conformitat amb el que preveu l'article 23.1 de l'Estatut d'Autonomia de la Comunitat Valenciana, en relació amb els apartats 2 a 4 de l'article 11 de la Llei de la Generalitat 1/1987, de 31 de març, de la Generalitat, Electoral Valenciana, i amb l'article 59 de la Llei de la Generalitat 5/1983, de 30 de desembre, del Consell, el nombre de diputats i diputades a elegir és de 99, corresponent a cada circumscripció electoral el següent:  
- Alacant: 35 diputats i diputades.  
- Castelló: 24 diputats i diputades.  
- València: 40 diputats i diputades.  
Article 4  
La campanya electoral tindrà una duració de 15 dies. Començarà a les zero hores del dia 11 de maig de 2007 i finalitzarà a les vint-i-quatre hores del dia 25 de maig de 2007.  
Article 5  
La sessió constitutiva de Les Corts tindrà lloc el dia 14 de juny de 2007, a les 10.30 hores, en el Palau dels Borja de la ciutat de València.  
DISPOSICIÓ FINAL  
Única  
El present decret entrarà en vigor el mateix dia que es publique en el Diari Oficial de la Comunitat Valenciana.  
València, 2 d'abril de 2007  
El president de la Generalitat,  
FRANCISCO CAMPS ORTIZ